TEGNESERIESKAPER: Rolf Håndstad er død, 60 år gammel. Foto: Tori Einardottir

«Rhesus Minus»’ far er død

Mannen som skapte den populære tegneserien-figuren fra Pyton Rhesus Minus, har gått bort, 60 år gammel.

Oppdatert 3. april 2019

Artikkelen er over ett år gammel

Rolf Håndstad døde i går, 60 år gammel. Det får VG bekreftet fra Håndstads venninne Tori Einardottir, som tilbrakte mye tid med ham etter at han bosatte seg ved Hønefoss.

SISTE HILSEN I RHESUS’ ÅND: Pyton-makker Tommy Sydsæter skrev denne hilsenen på Facebook om sin gamle makker. Foto: Faksimile fra Tommy Sydsæters Facebook-side.

– Han var det mest intelligente mennesket jeg kjenner, han hadde en stor omsorg for folk uansett samfunnslag.Og en helt enorm humor og kreativitet, forteller hun.

– Det er så mange som har kommet til meg i det siste og uttrykt takknemlighet, og fortalt hvor viktig Rolf var for å åpne øynene og «tenke utenfor boksen», sier hun.

Les også: Lunch og Pondus til VG

DYRENES VENN: Tori Eide sier Rolf Håndstad trivdes godt på landet med dyrene som sine beste venner. Foto: Tori Einardottir

Hun sier han var åpen om tidligere rusmisbruk, og sier han gjorde alt han kunne for å hindre at andre havnet i samme situasjon.

Les også: Slik tegner du som en serietegner

Håndstad skapte karakteren Rhesus minus, som dukket opp i humorbladet Pyton, som holdt det gående fra 1986 til 1996.

– Rolf Håndstad var den lett forvirrede, ekstremt kreative og dypt plagede sjelen i det banebrytende humorbladet, sier Øyvind Holen, tegneserieekspert, journalist og forfatter.

GODE KOLLEGER: Tommy Sydsæter, Rhesus Minus og Rolf Håndstad sammen. Foto: Torun Torbo/NRK

Da Håndstad ble hanket inn som manusforfatter under aliaset Rhesus minus står det i ettertid igjen som et vannskille i norsk tegneseriehistorie, mener Holen.

– Pyton dro det lenger, ble sprøere og mer surrealistisk og metaserien «Rhesus Minus og Tommy Tusj», som han laget i samarbeid med tegneren Tommy Sydsæter ble både gallionsfigur og det dunkende hjertet i Pyton.

KLASSISK PYTON: Bilde fra den gang Pyton hadde «hjemme hos»-reportasje hos Rhesus Minus. Foto: Faksimile

– Norske tegneserier ble fattigere da Håndstad la ned pennen, og nå har vi også mistet håpet om et comeback.

Tommy Sydsæter møtte Håndstad i 1986, noe som ble starten på en lang, ellevill Pyton-karriere sammen.

– Samme hvor basalt det var, klarte han å lage noe med snert, det ble aldri bare plumpt, sier Sydsæter til VG.

RHESUS-BYSTE: Håndstad fikk laget to byster av den kjente tegneseriefiguren, Tommy Sydsæter fikk den ene av de to som ble laget. Foto: TOMMY SYDSÆTER:

– Vi hadde et tett samarbeid. Han var god på ting jeg ikke var god på, og omvendt. Vi var ganske forskjellige på det personlige planet, men humormessig var vi helt på nett!

VG har fått lov til å bruke Tommy Sydsæters siste hilsen på Facebook da den triste nyheten ble kjent.

«Barten til Rhesus Minus er litt i ulage, og selv om den glisende tjukkasen fortsatt gliser sitt ekshibisjonistiske smil, så er det utelukkende i sjokk over at Pave Rolf av Ultved, Sysselmannen på Svalbard, Buddah Gundersen, Sjonkel Rølp, Sjaman Rolf, Hieronymous Bosch Jr. , Balle Brock, Rhesus Minus AKA Rolf Håndstad akkurat gikk ut av tiden og inn i Den Allmektige Verdensrompens Evige, Skinnende lys. God reise inn i det ukjente, mangeårige makker og venn».

VG har vært i kontakt med Håndstads familie.

Publisert: 03.04.19 kl. 13:55 Oppdatert: 03.04.19 kl. 20:01